Document ID: 32003D0385

Απόφαση της Επιτροπής
της 28ης Μαΐου 2003
περί τροποποιήσεως, για δεύτερη φορά, της απόφασης 2003/56/ΕΚ σχετικά με τα πιστοποιητικά υγείας για την εισαγωγή ορισμένων ζώντων ζώων και ζωικών προϊόντων από τη Νέα Ζηλανδία
[κοινοποιηθείσα υπό τον αριθμό Ε(2003) 1788]
(Κείμενο που παρουσιάζει ενδιαφέρον για τον ΕΟΧ)
(2003/385/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 97/132/ΕΚ του Συμβουλίου, της 17ης Δεκεμβρίου 1996, για τη σύναψη της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων(1), όπως τροποποιήθηκε τελευταία από την απόφαση 1999/837/ΕΚ(2), και ιδίως το άρθρο 4,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(3), όπως τροποποιήθηκε τελευταία από τον κανονισμό (ΕΚ) αριθ. 1452/2001(4), και ιδίως το άρθρο 11 παράγραφος 2 και το άρθρο 22 παράγραφος 2, και τις αντίστοιχες διατάξεις των λοιπών οδηγιών περί θεσπίσεως υγειονομικών όρων και υποδειγμάτων πιστοποιητικών για την εισαγωγή ζώντων ζώων και ζωικών προϊόντων από τρίτες χώρες,
Εκτιμώντας τα ακόλουθα:
(1) H απόφαση 2003/56/ΕΚ της Επιτροπής, της 24ης Ιανουαρίου 2003, σχετικά με τα πιστοποιητικά υγείας για την εισαγωγή ορισμένων ζώντων ζώων και ζωικών προϊόντων από τη Νέα Ζηλανδία(5), όπως τροποποιήθηκε τελευταία από την απόφαση 2003/331/ΕΚ(6), καθορίζει τις απαιτήσεις πιστοποίησης και τα υποδείγματα των επίσημων υγειονομικών πιστοποιητικών για την εισαγωγή ζώντων ζώων και ζωικών προϊόντων από τη Νέα Ζηλανδία.
(2) Προκειμένου να διευκολυνθεί η μεταπήδηση στα νέα επίσημα υγειονομικά πιστοποιητικά, η απόφαση 2003/56/ΕΚ προβλέπει μεταβατική περίοδο 90 ημερών κατ' ανώτατο όριο. Η μεταβατική αυτή περίοδος έχει παραταθεί κατά 30 ημέρες ώστε να υλοποιηθούν οι συστάσεις της μεικτής επιτροπής διαχείρισης της συμφωνίας, τις οποίες διατύπωσε κατά τη συνεδρίαση της 27ης και 28ης Φεβρουαρίου 2003 όσον αφορά ορισμένες τροπολογίες στα παραρτήματα της συμφωνίας.
(3) Ευρίσκονται υπό εξέλιξη συζητήσεις μεταξύ των μερών της συμφωνίας όσον αφορά το πεδίο εφαρμογής των συστάσεις της μεικτής επιτροπής διαχείρισης. Χρειάζεται επίσης να διευκρινισθεί περαιτέρω η διαδικασία τροποποίησης των παραρτημάτων της συμφωνίας.
(4) Κατά συνέπεια, ενδείκνυται να παραταθεί η μεταβατική περίοδος που προβλέπεται στην απόφαση 2003/56/ΕΚ έως τις 30 Σεπτεμβρίου 2003.
(5) Ως εκ τούτου, θα πρέπει να τροποποιηθεί ανάλογα η απόφαση 2003/56/ΕΚ.
(6) Το μέτρο που προβλέπεται στην παρούσα απόφαση είναι σύμφωνο με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 4 της απόφασης 2003/56/ΕΚ αντικαθίσταται από τα ακόλουθα:
"Άρθρο 4
Για μια μεταβατική περίοδο, τα κράτη μέλη θα επιτρέπουν έως τις 30 Σεπτεμβρίου 2003 την εισαγωγή των ζώντων ζώων και των ζωικών προϊόντων που προβλέπονται από το παράρτημα Ι με βάση τα υποδείγματα των πιστοποιητικών που ίσχυαν προηγουμένως.".
Άρθρο 2
Η παρούσα απόφαση θα ισχύει από την 1η Ιουνίου 2003.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 28 Μαΐου 2003.

Labels: 3
18
6